
10. МЕЂУНАРОДНИ БИЈЕНАЛЕ КАРИКАТУРЕ ЗЛАТНИ ОСМЕХ 2016.

1. МЕЂУНАРОДНИ КОНКУРС КАРИКАТУРА ANIMAL CARTOON 2016, 
BEOGRAD, SRBIJA
Тема: Зоолошки врт (ЗОО)
12. јули – 30. септембар 2016, БЕО ЗОО ВРТ – Зоолошки врт града Београда, Мали Калемегдан 8
ЗЛАТНИ ОСМЕХ је међународна бијенална изложба карикатуре коју од 1997. организује Удружење ликовних уметника примењених уметности и дизајнера Србије, УЛУПУДС, у сарадњи са Удружењем карикатуриста Србије FECO. Окупља бројне истакнуте уметнике карикатуре из целог света и у свету карикатуре је афирмисана и високо позиционирана манифестација, важна тачка на светској мапи сродних смотри. Ове године реализује се њено 10. издање.

За свако издање Златног осмеха пажљиво се бира и осмишљава нова, посебна тема. Последњих година то се чини и у сарадњи са спонзорима, како би се одржао висок ниво изложби и каталога који их прате. Претходно Бијенале било је у знаку теме ВИВА ВИНО, а реализована изложба гостовала је, после Београда, и у винским центрима Сремским Карловцима, Вршцу и Зрењанину. Издање из 2012. године обележила је тема Тенис и сарадња са Тениским савезом Србије, а поводом 90. годишњице од оснивања Савеза. У 2010. години главна изложба Бијенала била је посвећена теми Проналазаштво и реализована је у сарадњи с Музејом Николе Тесле. Тада су најширој јавности први пут представљене и карикатуре о Тесли које је он лично сакупљао. Године 2008. уз главну изложбу Традиција и прогрес изложене су, ексклузивно, и карикатуре Бранислава Нушића из збирке Музеја града Београда, а поставка је потом обишла десетак градова у Србији и региону. 

Овогодишња јубиларна изложба у знаку је теме Зоолошки врт и првог међународног конкурса карикатура посвећених животињском свету. Остварује се у сарадњи са Бео зоо вртом, који слави 80 година од оснивања и који помаже пројекат обезбеђивањем наградног фонда и организационо, и порталом Animal Cartoon, основаним да негује и прати поменуту тематску област. Пријатељи изложбе су издавачке куће Нови Логос и Klett.
По доброј традицији, жирирану изложбену поставку прати квалитетан каталог, а радови одабрани за излагање учествују у такмичењу за награде (новчане и у форми предмета).

У популаризацији и афирмацији уметности карикатуре у Србији кроз континуирану сарадњу са ауторима из целог света – овогодишње издање Златног осмеха наставља својеврсну традицију нарочите, духовите промоције одабраног „бренда“ града или земље, укључујући се на креативан, у исто време и ангажован и забаван начин у актуелне глобалне друштвене и културне акције и кампање. Међународи карактер и углед изложбе доносе и афирмацију домаћих стваралаца и њихових резултата; релевантан су оквир за њихово учешће у особеном виду интеркултуралног дијалога и креативној размени идеја и искустава.

На овогодишњем издању Златног осмеха афирмише се, посебно, еколошки и образовни аспект теме, уметници и посетиоци Зоо врта и изложбе прикључују се великим акцијама за заштиту угроженог животињског света, актуелним широм планете. Духовитим и забавним креацијама придружују се и озбиљнији критички радови који дотичу питања о опстанку и условима живота животиња у вртовима и односу људи према њима. 

Популарност теме и начелна привлачност и популарност карикатуре као креативне а медијски прилагодљиве дисциплине, духовитост као њена важна одлика и забаван карактер, уз атрактивност места одржавања изложбе и фокусирање на еколошки и образовни аспект теме, чине изложбу пријемчивом свим категоријама посетилаца и свим генерацијама, па и најмлађој популацији, посебно школарцима.

После изложбе у Зоолошком врту града Београда следи презентација поставке у другим градова Србије, посебно оним који имају зоолошки врт. 

Организатори 10. Златног осмеха и издавачи каталога изложбе:

Удружење ликовних уметника примењених уметности и дизајнера Србије – УЛУПУДС

Удружење карикатуриста Србије FECO
Портал Animal Cartoon
Београдски зоолошки врт

Аутори програмског концепта 10. Златног осмеха и уредници каталога: 

проф. Југослав Влаховић, илустратор-карикатуриста, графички дизајнер и проф. др Шпиро Радуловић, карикатуриста
Визуелни идентитет и дизајн изложбе и каталога:

Никола Костандиновић, илустратор-карикатуриста и графички дизајнер
Кустос изложбе: 

мр Весна Милановић, историчар уметности

Савет изложбе:

Југослав Влаховић, илустратор-карикатуриста и графички дизајнер, професор ФПУ на предмету графика књиге, председник FECO Србија

др Шпиро Радуловић, карикатуриста, менаџер портала Animal Cartoon

Растко Ћирић, илустратор-карикатуриста и дизајнер, професор илустрације и анимације на ФПУ

Никола Костандиновић, илустратор-карикатуриста и графички дизајнер

мр Весна Милановић, историчар уметности, кустос УЛУПУДС-а

Србољуб Алексић, в. д. директора Бео зоо врта

Драган Јовановић, новинар

Међународни жири за награде:

Стефан Попа Попас, председник жирија, карикатуриста (Румунија)

Југослав Влаховић, илустратор - карикатуриста, графички дизајнер, професор ФПУ на предмету графика књиге, председник FECO Србија (Србија)

др Шпиро Радуловић, карикатуриста, менаџер портала Animal Cartoon (Србија)

Јово Шкомац, карикатуриста и графички дизајнер, webmaster (Србија)

мр Весна Милановић, историчар уметности, кустос, УЛУПУДС (Србија)

Србољуб Алексић, директор Бео зоо врта
Покровитељство и спонзорство:

Секретаријат за културу града Београда
Издавачке куће Нови Логос и Klett

